Zuma kan Downer privaat vervolgOudpres. Jacob Zuma. (Foto: PHILL MAGAKOE/AFP) ŉ Nolle prosequi-sertifikaat is aan oudpres. Jacob Zuma uitgereik wat hom in staat stel om adv. Billy Downer SC privaat te laat vervolg. Mthunzi Mhaga, woordvoerder van die Nasionale Vervolgingsgesag (NVG), het bevestig dat die direkteur van openbare vervolgings in KwaZulu-Natal die sertifikaat uitgereik het nadat die NVG geweier het om Downer te vervolg weens ŉ gebrek aan bewyse. Zuma se regspan het hierna versoek dat die sertifikaat uitgereik word. “Die NVG stem saam met die direkteur van openbare vervolgings dat die aanklagte teen adv. Downer ongegrond is en nie volgehou kan word nie en daarom die besluit om hom nie te vervolg nie,” het Mhaga gesê. Downer het die NVG se volle ondersteuning en sal voortgaan om die vervolgingspan teen Zuma en die Franse wapenhandelaar Thales te lei. “Zuma het die reg om private vervolging in te stel en die behoorlike proses moet in dié verband gevolg word. Adv. Downer sal homself natuurlik verdedig in terme van die onderskeie regsmiddele wat tot sy beskikking is. Die NVG sal adv. Downer ondersteun om homself te verdedig teen wat ons as ŉ beledigende private vervolging beskou.” Die saak teen Zuma en Thales word hervat op 15 Augustus. Zuma het Downer van vooroordeel beskuldig en ŉ aansoek ingedien om hom as aanklaer in die korrupsiesaak te laat verwyder. Zuma het onder meer aangevoer dat Downer nie die onafhanklikheid en onpartydigheid het wat nodig is vir ŉ regmatige vervolging en die versekering van ŉ regverdige verhoor nie. Die oudpresident beskuldig die advokaat daarvan dat hy beëdigde verklarings met inligting oor sy gesondheid laat uitlek het. Zuma se verskeie pogings om Downer te laat verwyder is egter herhaaldelik van die hand gewys, selfs nadat hy ŉ hersieningsaansoek by die appèlhof ingedien het.